খবর বিনোদন | প্রকাশিত ০৪ ফেব্রুয়ারী, ২০১৮ ০০:১০:০০
সাইমন ও পরীমনি জুটির ৬ষ্ঠ ছবি হতে চলেছে ‘ওপারে চন্দ্রাবতী’। ছবিটি নির্মাণ করবেন তরুণ নির্মাতা রফিক শিকদার। গত বৃহস্পতিবার রাতে ‘ওপারে চন্দ্রাবতী’ সিনেমায় চুক্তিবদ্ধ হন এই জুটি। এ প্রসঙ্গে সাইমন সাদিক বলেন, ‘ওপারে চন্দ্রাবতী ছবির গল্পটা বেশ ভালো লেগেছে আমার। আর নির্মাতা রফিক শিকদার আমার খুব কাছের মানুষ। এ গল্পে চন্দ্রাবতী চরিত্রে থাকবে পরীমনি। তার সঙ্গে আমার রসায়নটাও পরীক্ষিত। আশা করি, ভালো কিছু হবে।’ পরীমনি বলেন, ‘বেশ কয়েকমাস ধরে অনেক ছবির প্রস্তাব পাচ্ছি। কিন্তু কোনোটাতেই সায় দেইনি। অবশেষে চন্দ্রাবতী ছবিটির কাহিনী এবং চরিত্র আমার মনে ধরেছে। তাই অভিনয়ের সিদ্ধান্ত নিলাম। তা ছাড়া নাম ভূমিকায় অভিনয়ের মজাই আলাদা।’
সাইমন ও পরীমনি জুটি সম্প্রতি সফিক হাসানের ‘বাহাদুরি’ ছবির শুটিং শেষ করেছেন। এ ছাড়াও ২০১৫ সালে তারা কাজ শুরু করেছিলেন ‘নদীর বুকে চাঁদ’, ‘রানা প্লাজা’ ও ‘পুড়ে যায় মন’ ছবিতে। ‘পুড়ে যায় মন’ মুক্তি পেলেও ‘রানা প্লাজা’ ছবিটি আটকে যায় সরকারি নির্দেশে।